टाइम8बर’ देस्कनिफ्राय- जोंनि मुलुग संसाराव आबहावा गेब्रेंनाया मोनसे गेदेर जेंना सोमजिदों। सुबुं माहारिया सोदोमस्रियाव गोजौ थाखोसिम थांबाय नंगौ, नाथाय बेजों लोगोसे आबहावा गेब्रेंनायाबो सुबुं माहारिनि उन-उन खारफानो हमदों। अरगें हाजो बादिनिफ्राय मिथिंगायारि महरै उखुन्दै ओंखारनायाव आबहावा गेब्रेंनायजों लोगोसे सुबुं माहारिया दिहुननाय कल-कारखानाफोराबो आबहावा गेब्रेंनायाव हेफाजाब होदों। हादरनि लामा-दालां बायदिखौ फुवारनानै गोदानै लुफिननो थांनायाव बिनि सेराव थानाय गिदिर-गिदिर बिफां-लाइफांफोरखौ दाननो गोनां जादों। बिदि खालामनायाव आबहावा गेब्रेंनायनि जौखोन्दोखौ बांहोनायाव जोबोर थुलुंगाखां होदों। बिनि जाहोनाव सुबुं माहारिया माखासे गोदान-गोदान बेरामजों मोगा-मोगि जानांदों । दिन्थि बादियै बिगुरनि बेरामखौ बुंनो हायो। मोनसे नायबिजिरनाय बादियैब्ला बोसोरफ्रोमबो बुहुमाव 4.6 मिलियन सुबुंफोरा आबहावा गेब्रेंनायनि फान्दोयाव गोग्लैनानै जिउ खोमानो गोनां जादों । आसामाव बिदि माखासे उद्यग दं एबा उद्यग जोनोम होनायनि सुबिदा दं जाय आबहावा गेब्रेंनायखौ होबथानायाव हेफाजाब खालामो । बिफोरनि गेजेराव साहा उद्यग आरो मुगा फसंथानफोरखौ लाजायो। मुगा फसंथाना आबहावा गेब्रेंनायखौ मैखोम भाबै हेफाजाब होयो होननानै मिथिनाय जादों । मुगा फसंथाना थारैनो मिथिंगायारिजों दाजानाय मोनसे सिल्प। बे मुगा फसंथानफोरजों सोम आरो सुवालु बायदि बिफांफोरा जोबोर नांफादेरनाय। एम्फौ लाथाफोरा सोम आरो सुवालु बिफांनि बिलायफोरखौ जानानै सनाथि खुन्दुं दिहुननायाव हेफाजाब खालामो। बे मुगा खुन्दुंनि सायाव सोनारनानै आसामाव मुगा सिल्पआ थांनानै दं। बिनिखायनो सोम, सुवालु बिफांखौ जों गायनानै लानो हायो। आबहावा गेब्रेंनायखौ रैखा खालामनोब्ला आसामाव जों गायनांगोन सोम आरो सुवालु बिफां । गोदानै लुनाय लामाफोरनि फारनैथिंबो गायनांगौ सोम आरो सुवालु बिफां गायनानै बियाव मुगा एम्फौ लाथा फिसिनानै मुगा खुन्दुं दिहुननानै लानो हायो। बिदि खालामोब्ला लामानि फारनैथिंबो मिथिंगायारि नुथायाबो समायना जानायजों लोगोसे आबहावा गेब्रेंनायाबो होबथा जागोनखौ बुंनो हायो आरो बेफोर बादि लामाफोरखौ नायनो गुबुन जायगानि सुबुंफोरा फैनायनि मोनसे गोसो बोथाव जागोन । बेजों लोगोसे मिथिंगानि समानथायाबो रैखा जागोन । थिग बिदिनो जोंनि ओनसोलनि माखासे लामाफोरनि फाररनैथिंबो सोम आरो सुवालु बिफांफोरखौ गायनानै जोंनि ओनसोलाव मुगा सिल्पखौ गोख्रों खालामनानै लानो हानायनि लामा दं । बेखौ खालामोब्ला जोंनि सुबुंफोरा बेफोर बादि बिफांफोराव मुगा एम्फौ लाथा फिसिनानै मोनसे थांनानै थानायनि राहा खालामनानै लानो हायो। बे बेलायाव दानि बिटिसिनि गोदान सोरखारा साननो हायो ।